বাংলাদেশ পর্বের প্রথম পর্যায়ে (১৯৭১-১৯৮০) অর্জন যেমন আছে তেমনি অপ্রাপ্তি-অতৃপ্তিও কম নেই। এই ফেডারেশন ভেঙে দুটুকরো হওয়াটাই সবচেয়ে বড় ক্ষতি বলে মনে হয়। ক্ষতির দিকটি আমলে এনে ১৯৭৫ সালেই মাহবুব আলম লেখেন, ‘এমনিতেই বাংলাদেশ চলচ্চিত্রসংসদ আন্দোলনের ক্ষেত্রে যথেষ্ট প্রতিবন্ধকতা রয়েছে যা এ যাবৎ প্রায় অবিকল থেকে গেছে। এগুলো দূর করতে এবং বিভিন্ন চলচ্চিত্র সংসদের মধ্যে সমন্বয় ঘটিয়ে তাদের সামগ্রিক কার্যক্রমের ধারাবাহিকতা রক্ষায় প্রয়োজনীয় সহযোগিতা দানের জন্যই একটি শক্তিশালী ফেডারেশনের প্রয়োজন ছিল এই মুহূর্তে। কিন্তু সেটা না হওয়ায় উপরন্তু বর্তমানে একই আন্দোলনে বিশ্বাসী দুটো শিবিরে বিভক্ত দুটো ফেডারেশনের অন্তর্ভুক্ত চলচ্চিত্র সংসদগুলো নতুন কিছু সমস্যার মুখোমুখি হবে।’৩০ ইতিহাস সাক্ষ্য দেয়, এই ভাঙনের জের এখনো সংসদগুলো টেনে চলেছে।